Fjármálaeftirlitið og Seðlabankinn sameinast Fjármálaeftirlitið og Seðlabanki Íslands sameinuðust um áramót undir nafni Seðlabanka Íslands . Markmiðið með sameiningunni er að traust , gagnsæi og skilvirkni við yfirstjórn efnahagsmála og fjármálaeftirlit á Íslandi verði enn öflugra en áður . Þá skal Seðlabankinn stuðla að framgangi stefnu ríkisstjórnarinnar í efnahagsmálum , enda telji hann það ekki ganga gegn markmiðum bankans . Seðlabankastjóri stýrir og ber ábyrgð á starfsemi og rekstri Seðlabanka Íslands og fer með ákvörðunarvald í öllum málefnum bankans sem ekki eru falin öðrum með lögum . Ákvarðanir um beitingu stjórntækja Seðlabankans í peningamálum eru teknar af peningastefnunefnd , ákvarðanir um beitingu stjórntækja varðandi fjármálastöðugleika eru teknar af fjármálastöðugleikanefnd og ákvarðanir sem eru faldar Fjármálaeftirlitinu heyra undir fjármálaeftirlitsnefnd . Seðlabankastjóri og varaseðlabankastjórar taka sameiginlega ákvarðanir m.a. um varðveislu gjaldeyrisforða , setningu starfsreglna og lánveitingu til þrautavara . Varaseðlabankastjórar eru þrír , þ.e. varaseðlabankastjóri peningastefnu , fjármálastöðugleika og fjármálaeftirlits . Stefnt er að því að sameina alla starfsemina á Kalkofnsvegi og er undirbúningur að því þegar hafinn . Starfsmenn Seðlabanka Íslands voru í lok síðasta árs 170 og starfsmenn Fjármálaeftirlits voru á sama tíma 120 . Samtals eru því starfsmenn nýs Seðlabanka 290 við upphaf árs . Nánari upplýsingar veitir Ásgeir Jónsson seðlabankastjóri í síma 5699600 .